b'\n_START_ARTICLE_\nLiitreaalsusega prillid\n_START_PARAGRAPH_\nLiitreaalsusega prillid on prillid, mille abil reaalne keskkond kombineeritakse virtuaalsega, rikastades reaalsust andurite kaudu saadud infoga. Selleks v\xc3\xb5ib olla n\xc3\xa4iteks heli, video, graafika, GPS-andmed._NEWLINE_Liitreaalsus erineb virtuaalsest reaalsusest selle poolest, et virtuaalses reaalsuses asendatakse "p\xc3\xa4ris maailm" simuleeritud variandiga, aga liitreaalsuses vaid lisatakse "p\xc3\xa4ris maailmale" lisafunktsioone._NEWLINE_Google ja Microsoft tegelevad selliste prillide v\xc3\xa4ljat\xc3\xb6\xc3\xb6tamisega ja esimesed t\xc3\xb6\xc3\xb6tavad tooted peaksid j\xc3\xb5udma l\xc3\xb5pptarbijale l\xc3\xa4hiaastatel. Kuigi Apple pole siiani veel teatanud sellise tehnoloogia arendamisest, on t\xc3\xb5en\xc3\xa4oliselt ka neil esimesed sammud selles suunas juba tehtud.\n_START_SECTION_\nGoogle Glass\n_START_PARAGRAPH_\nGoogle Glass on miniatuurne arvutis\xc3\xbcsteem koos optiliste kuvarprillidega. Lihtsamalt \xc3\xb6eldes on tegemist nutitelefonisarnase prillikomplektiga, mis suudab kasutajaga suhelda tavaliste ja loomulike h\xc3\xa4\xc3\xa4lk\xc3\xa4skude abil. Loomulikult on kogu s\xc3\xbcsteem hands-free ehk selle juhtimiseks ei ole vaja k\xc3\xa4si kasutada. Parema prillisanga k\xc3\xbcljes olev puutepadi ei tee k\xc3\xa4te kasutust prillide juhtimiseks aga v\xc3\xb5imatuks._NEWLINE_Google\'i prillid t\xc3\xb6\xc3\xb6tavad Androidi operatsioonis\xc3\xbcsteemi baasil. Erinevalt tavalistest prillidest pole neil aga l\xc3\xa4\xc3\xa4tsesid (l\xc3\xa4\xc3\xa4tsed on lisaaksessuaar), vaid ainult raamid, mille k\xc3\xbclge on kinnitatud pooletolline l\xc3\xa4bipaistev ekraan (HUD). Kui tavalise ekraani korral oleks kasutaja vaatev\xc3\xa4li piiratud ja ta oleks sunnitud pilgu mujalt \xc3\xa4ra p\xc3\xb6\xc3\xb6rama, siis sellise ekraani puhul pole tema tavategevus h\xc3\xa4iritud. Prillidel on protsessor ja m\xc3\xa4lu ning arvatavasti v\xc3\xb5imaldavad 3G- v\xc3\xb5i 4G-\xc3\xbchendust. Prilliraamil asuvale nupule vajutades on v\xc3\xb5imalik teha pilte ja salvestada videoid sisseehitatud kaameraga._NEWLINE_Prille kavandatakse mitmes stiilis. T\xc3\xa4psed andmed nende j\xc3\xb5udluse kohta veel puuduvad._NEWLINE_Google Glassi arendab Google X Lab. Varem on X Lab tegelenud ka teiste tulevikutehnoloogiatega, mille hulka kuuluvad muuhulgas ises\xc3\xb5itev auto ja internetiteenus \xc3\xb5hupallide abil._NEWLINE_Prille hakati testima 2012. aasta aprillis. Lisaks on neid n\xc3\xa4idatud mitmel tehnikamessil. Esimesed prillid arendajatele j\xc3\xb5udsid USAs turule juba 2013. aasta alguses, kusjuures hind j\xc3\xa4i 1500$ \xc3\xbcmbrusse. Tavakasutajale m\xc3\xb5eldud toode j\xc3\xb5uab turule t\xc3\xb5en\xc3\xa4oliselt 2013. aasta l\xc3\xb5pul v\xc3\xb5i 2014. aasta alguses._NEWLINE_"Me oleme loonud Glassi, et suhtlus virtuaalses maailmas ei h\xc3\xa4iriks teid reaalses maailmas," \xc3\xbctles Google\'i disainer Isabelle Olsson. "Me ei taha, et tehnoloogia ette j\xc3\xa4\xc3\xa4ks."\n_START_SECTION_\nArendus\n_START_PARAGRAPH_\nKuigi peas kantavad kuvad liitreaalsuse tarvis ei ole uus idee, on kogu projekt t\xc3\xb5mmanud palju meedia t\xc3\xa4helepanu. P\xc3\xb5hiliselt seet\xc3\xb5ttu, et selle rahastajaks on Google, aga ka protot\xc3\xbc\xc3\xbcbi disaini t\xc3\xb5ttu, mis on palju v\xc3\xa4iksem ja kompaktsem kui eelnevalt v\xc3\xa4ljat\xc3\xb6\xc3\xb6tatud. 2011. aasta augustis kaalus protot\xc3\xbc\xc3\xbcp umbes 3,6\xc2\xa0kg. Praeguseks on seade kergem kui paar tavalisi p\xc3\xa4ikeseprille . Tuleviku disainis v\xc3\xb5ib ka oodata kuva l\xc3\xb5imumist inimeste tavalistesse prillidesse._NEWLINE_Paljude Google\'i t\xc3\xb6\xc3\xb6tajate s\xc3\xb5nul oli Glass algselt kavandatud tavainimestele k\xc3\xa4ttesaadavaks juba 2012. aasta l\xc3\xb5puks ning umbes sama hinna eest kui t\xc3\xa4nap\xc3\xa4eva nutitelefonid. Samas v\xc3\xa4itsid teised allikad, et Glassi ei oodatudki nii kiirelt valmis saada._NEWLINE_Explorer Editioni variant on testijatele ja arendajatele m\xc3\xbc\xc3\xbcgiks USAs hinnaga 1500$. Tavakasutaja versiooni hakatakse v\xc3\xa4idetavalt m\xc3\xbc\xc3\xbcma 2014. aastal "m\xc3\xa4rgatavalt odavamalt" kui Explorer Edition.\n_START_SECTION_\nGlass Explorer programm\n_START_PARAGRAPH_\nGlass Explorer programm ehk otset\xc3\xb5lkes Avastaja programm on m\xc3\xb5eldud arendajatele ja testijatele, kes tahavad juba varakult n\xc3\xa4ha ja proovida, kuidas Google Glass t\xc3\xb6\xc3\xb6tab, ning uurida, kuidas inimesed seda kasutada saavad. Liitumine programmiga v\xc3\xb5imaldati 20. veebruaril 2013 ning suleti juba 7 p\xc3\xa4eva hiljem ehk 27. veebruaril 2013._NEWLINE_Explorer Edition saab andmeid otse l\xc3\xa4bi Wi-Fi v\xc3\xb5rgu. Wi-Fi puudumise korral on v\xc3\xb5imalus \xc3\xbchenduda Androidi v\xc3\xb5i iPhone seadmega Bluetoothi abil ning kasutada vastava seadme 3G v\xc3\xb5i 4G v\xc3\xb5rku. Lisaks on olemas GPS v\xc3\xb5imalus._NEWLINE_Kasutajad annavad prillidele k\xc3\xa4ske, alustades lauset s\xc3\xb5nadega "ok glass", millele j\xc3\xa4rgneb vastusk\xc3\xa4sk. Alternatiiv on valida otsitav k\xc3\xa4sk vastavast nimekirjast._NEWLINE_16. aprillil 2013 teatas Google, et arendus algse Glass Explorer programmi raames on l\xc3\xb5pule j\xc3\xb5udnud. Samal p\xc3\xa4eval said arendajad esmakordselt ligip\xc3\xa4\xc3\xa4su Mirror API-le, mille abil saab luua Google Glassile k\xc3\xb5ikv\xc3\xb5imalikke rakendusi.\n_START_SECTION_\nKaamera\n_START_PARAGRAPH_\nGoogle Glass v\xc3\xb5imaldab teha pilte ja salvestada 720p HD videot. Samal ajal kui videot salvestatakse, ei l\xc3\xbclitu ekraan v\xc3\xa4lja.\n_START_SECTION_\nPuutepadi\n_START_PARAGRAPH_\nPuutepadi asub Google Glassi k\xc3\xbclje peal, lastes kasutajal seadet juhtida, libistades n\xc3\xa4ppu m\xc3\xb6\xc3\xb6da prillisanga. N\xc3\xa4puga tahapoole liikudes n\xc3\xa4idatakse hetkes\xc3\xbcndmusi, n\xc3\xa4iteks ilma, ning libistades n\xc3\xa4ppu ettepoole n\xc3\xa4idatakse m\xc3\xb6\xc3\xb6dunud s\xc3\xbcndmusi, n\xc3\xa4iteks telefonik\xc3\xb5ned, fotod jne.\n_START_SECTION_\nRakendused\n_START_PARAGRAPH_\nGoogle Glassi rakendused on tasuta kolmandate osapoolte loodud rakendused, mida kutsutakse GlassWare\xe2\x80\x99iks (otset\xc3\xb5lkes klaasvara). Seade kasutab paljusid juba eelnevalt v\xc3\xa4ljat\xc3\xb6\xc3\xb6tatud Google\'i rakendusi, n\xc3\xa4iteks Google Now, Google Maps, Google+ ja Gmail._NEWLINE_16. aprillil 2013 avaldati Mirror API, mis laseb arendajatel algust teha tarkvara loomisega Google Glassi jaoks. Kasutustingimustes oli muuhulgas kirjas, et arendajad ei v\xc3\xb5i lisada oma rakendustesse reklaame ega k\xc3\xbcsida rakenduste loomise eest tasu. Google\'i esindaja mainis aga, et selline poliitika v\xc3\xb5ib tulevikus muutuda.\n_START_SECTION_\nMyGlass\n_START_PARAGRAPH_\nGoogle pakub prillide jaoks Androidi rakendust nimega MyGlass, mis v\xc3\xb5imaldab seadistada ja juhtida Glassi veebiliidese kaudu.\n_START_SECTION_\nH\xc3\xa4\xc3\xa4lkasutus\n_START_PARAGRAPH_\nLisaks puutepadjale saab Google Glassi juhtida h\xc3\xa4\xc3\xa4lk\xc3\xa4skudega. Et Glassi sisse l\xc3\xbclitada, peab kasutaja kallutama oma pead 30\xc2\xb0 \xc3\xbcles v\xc3\xb5i vajutama puutepatja ja \xc3\xbctlema "OK Glass". Kui seade on sisse l\xc3\xbclitunud, saab kasutaja anda selliseid k\xc3\xa4ske nagu "Take a picture" ("Pildista"), "Record a video" ("Salvesta video"), "Google \xe2\x80\x99What year was Wikipedia founded?\xe2\x80\x99" ("guugelda "Mis aastal asutati Wikipedia?""), "Give me directions to Vanemuine Theatre" ("Anna juhiseid, kuidas j\xc3\xb5uda Vanemuise teatri juurde")_NEWLINE_. Nendele otsingutulemustele, mis loetakse ette, kasutatakse \xc3\xa4ra (inim)luude juhtivust, mis v\xc3\xb5imaldab edastada heli inimese sisek\xc3\xb5rva, kasutades selleks koljuluid. See v\xc3\xb5imaldab edastada heli kasutajale nii, et k\xc3\xb5rvalseisjale on see peaaegu kuuldamatu.\n_START_SECTION_\nVastuv\xc3\xb5tt\n_START_PARAGRAPH_\n2012. aasta novembris sai Google Glass ajakirja Time poolt tunnustuse, olles \xc3\xbcks "Parimaid leiutisi aastal 2012".\n_START_SECTION_\nPrivaatsuskartused\n_START_PARAGRAPH_\nPrivaatsuse eest v\xc3\xb5itlejad on mures, et inimesed, kes kannavad selliseid prille, v\xc3\xb5ivad olla v\xc3\xb5imelised v\xc3\xb5\xc3\xb5raid inimesi t\xc3\xa4naval \xc3\xa4ra tundma, kasutades selleks n\xc3\xa4otuvastust, v\xc3\xb5i siis salaja lindistada ja levitada isiklikke vestluseid._NEWLINE_Samuti on t\xc3\xb5statatud probleemina Google Glassi legaalsus paljudes riikides, eriti Venemaal, Ukrainas ja teistes endistes NSVL riikides, aga mitte Eestis. _NEWLINE_2013. aastal pani \xc3\xbcks Google+ kasutaja t\xc3\xa4hele, et Google\xe2\x80\x99i prillide kasutus on teatud kohtades illegaalne. Vastavalt hetkel kehtivatele seadustele Venemaal ja Ukrainas on keelatud kasutada spioonividinaid, mis on v\xc3\xb5imelised salvestama videot, heli v\xc3\xb5i teha pilte silmapaistmatul viisil._NEWLINE_Eestis selline seadus puudub._NEWLINE_Samas on aga Google\'i prillidel 10-sekundiline lindistuslimiit, kui just pole spetsiaalselt seadet \xc3\xbcmber seadistatud. Samuti ei saa seadmega alati m\xc3\xa4rkamatult lindistada, sest lindistuse alustamiseks on vaja seda \xc3\xb6elda v\xc3\xb5i kaameranuppu all hoida._NEWLINE_Kartusi on t\xc3\xb5statanud USA selles osas, kui prillid peaksid \xc3\xa4ra kaduma v\xc3\xb5i varastatama. Google\xe2\x80\x99i ametlik vastus sellele oli, et nad t\xc3\xb6\xc3\xb6tavad vastava lukustuss\xc3\xbcsteemi kallal ja proovivad suurendada kasutajate teadlikkust sellest, et nad saavad Google Glassi kaugnullida ehk kustutada k\xc3\xb5ik andmed ilma f\xc3\xbc\xc3\xbcsilist ligip\xc3\xa4\xc3\xa4su prillidele omamata.\n_START_SECTION_\nMicrosofti prillid\n_START_PARAGRAPH_\nMicrosofti prillide kohta on avalikkusele veel v\xc3\xa4ga v\xc3\xa4he teada. 2012. aasta novembris avalikustas Microsoft oma prillid patenditaotluse kaudu. Taotluses kirjeldab Microsoft "s\xc3\xbcsteemi ja sellega seotud meetodeid /\xe2\x80\xa6/ kasutades pea k\xc3\xbclge kinnitatud kuvarit". Seade oleks v\xc3\xb5imeline j\xc3\xa4lgima silmi, saama informatsiooni s\xc3\xbcgavuse ja kauguse kohta, tuvastama n\xc3\xa4gusid ja potentsiaalse m\xc3\xa4ngija h\xc3\xa4\xc3\xa4lt. Kasutajatel oleks v\xc3\xb5imalik kutsuda \xc3\xbcksteist m\xc3\xa4ngima, kasutades selleks h\xc3\xa4\xc3\xa4lk\xc3\xa4ske, ning iga seade \xc3\xbchendataks kasutaja m\xc3\xa4ngurikontoga, et pakkuda v\xc3\xb5imalust pidada oma m\xc3\xa4ngude kohta arvestust._NEWLINE_M\xc3\xa4ngijad saaksid seostada oma kontosid, et moodustada meeskondi._NEWLINE_Microsoft \xc3\xbctles, et pea k\xc3\xbclge kinnituv kuvaris\xc3\xbcsteem v\xc3\xb5iks olla prillide kujul. Firma lisab oma taotluses, et see kirjeldus on toodud v\xc3\xa4lja ainult n\xc3\xa4itlikustamise eesm\xc3\xa4rgil ning ei ole reaalsuses piiratud vaid nende funktsioonidega. Pea k\xc3\xbclge kinnituv kuvaris\xc3\xbcsteem v\xc3\xb5ib sisaldada lisaandureid, kaameraid, mikrofone ja muidsisend-v\xc3\xa4ljundseadmeid._NEWLINE_V\xc3\xa4idetavalt ei tule aga Microsofti prillid Google Glassi konkurendiks, sest erinevalt Google\'i prillidest pole Microsofti omad m\xc3\xb5eldud kasutamiseks igas olukorras. Nende p\xc3\xb5hieesm\xc3\xa4rk on muuta mitmekasutajam\xc3\xa4nge kasutajale lihtsamaks. Lisaks oleks prillide \xc3\xbclesanne anda pidevalt lisainfot mitmesugustel s\xc3\xbcndmustel, n\xc3\xa4iteks spordi\xc3\xbcritustel, kontsertidel jne._NEWLINE_Microsoft esitab sadu patendiavaldusi iga kuu ning selle uurimismeeskonnad ennustavad "puudutusvaba tulevikku" kantavale tehnikale ja seadmetele.'